III.6.K. DAĻA - Papildinformācijas lapa par valsts atbalstu, ko piešķir saskaņā ar Pamatnostādnēm par valsts atbalstu klimata, vides aizsardzības un enerģētikas pasākumiem (2022) (turpmāk “*CEEAG*”) – 4.9. sadaļa “Atbalsts energoinfrastruktūrai”

*Šī papildinformācijas lapa attiecas uz pasākumiem, ko aptver* CEEAG *4.9. sadaļa. Ja paziņojumā ir iekļauti pasākumi, uz kuriem attiecas vairāk nekā viena* CEEAG *sadaļa, aizpildiet arī attiecīgo papildinformācijas lapu, kas attiecas uz attiecīgo* CEEAG *sadaļu, kad tā pieejama.*

*Visiem dokumentiem, ko dalībvalstis iesniedz kā šīs papildinformācijas lapas pielikumus, jābūt numurētiem, un dokumentu numuri jānorāda attiecīgajās šīs papildinformācijas lapas sadaļās.*

A sadaļa. Kopsavilkums par galvenajiem paziņoto pasākumu aspektiem

1. Paziņoto pasākumu priekšvēsture un mērķi

1.1. Ja tas nav jau iztirzāts vispārīgās informācijas veidlapas 5.2. sadaļā (I daļa), norādiet priekšvēsturi un pamatmērķi, arī jebkādus Savienības siltumnīcefekta gāzu emisiju samazināšanas un piesaistes mērķrādītājus, kurus ar pasākumu paredzēts atbalstīt.

1.2. Norādiet citus ar pasākumu sasniedzamos mērķus, ja tādi ir. Attiecībā uz mērķiem, kas nav tikai vidiski, paskaidrojiet, vai tie var novest pie iekšējā tirgus izkropļojumiem.

2. Stāšanās spēkā un ilgums

2.1. Ja tas nav jau norādīts vispārīgās informācijas veidlapas (I daļa) 5.4. sadaļā, norādiet, no kāda datuma pasākumam paredzēts stāties spēkā.

2.2. Ja pasākums attiecas uz atbalsta shēmu, norādiet tās ilgumu[[1]](#footnote-1).

3. Atbalsta saņēmēji

3.1. Ja tas nav jau norādīts vispārīgās informācijas veidlapas (I daļa) 3. sadaļā, aprakstiet (potenciālos) atbalsta saņēmējus.

3.2. Norādiet (potenciālo) atbalsta saņēmēju atrašanās vietu (t. i., vai pasākumā piedalīties drīkst tikai saimnieciskās vienības, kas atrodas attiecīgajā dalībvalstī, vai arī vienības citās dalībvalstīs).

3.3. Lai varētu novērtēt atbilstību *CEEAG* 15. punktam, norādiet, vai individuāls atbalsts (vai nu shēmas ietvaros, vai ne) tiek piešķirts saskaņā ar pasākumiem par labu uzņēmumam, uz kuru attiecas neizpildīts atgūšanas rīkojums saskaņā ar iepriekšēju Komisijas lēmumu, ar kuru atbalsts atzīts par nelikumīgu un nesaderīgu ar iekšējo tirgu.

Ja atbilde ir apstiprinoša, sniedziet informāciju par vēl atgūstamo atbalsta summu, lai Komisija to ņemtu vērā atbalsta pasākumu novērtējumā.

3.4. Apstipriniet, ka pasākumi neietver atbalstu darbībām, kas neietilpst *CEEAG* piemērošanas tvērumā (sk. *CEEAG* 13. punktu). Pretējā gadījumā sniedziet sīkāku informāciju.

*CEEAG* 373. un 374. punkts nosaka, ka *“valsts atbalsta noteikumi neattiecas uz atbalstu energoinfrastruktūrai likumīga monopola ietvaros”*.Tā varētu būt gadījumos, kad konkrētu infrastruktūru būvniecība un ekspluatācija ar likumu ir rezervēta tikai PSO vai SSO. *CEEAG* 375. punktā līdzīgi noteikts, ka *“Komisija uzskata, ka investīcijas neietver valsts atbalstu, ja energoinfrastruktūra tiek ekspluatēta “dabiska monopola apstākļos””*.

Vai par projektu ir paziņots likumīga monopola ietvaros vai tas ir “dabisks monopols”?

3.5. Ja atbilde uz iepriekšējo jautājumu ir apstiprinoša, paskaidrojiet, kāpēc uz paziņoto projektu attiecas juridisks un/vai dabisks monopols, atsaucoties uz katru kumulatīvo kritēriju, kas noteikts 374. punktā attiecībā uz likumīgiem monopoliem un/vai 375. punktā attiecībā uz dabiskiem monopoliem *CEEAG* izpratnē.

4. Pasākumu budžets un finansējums

4.1. Ja tas nav jau minēts vispārīgās informācijas veidlapas (I daļa) 7.1. sadaļas tabulā, norādiet gada budžetu un/vai kopējo budžetu visam pasākumu laikam; ja kopējais budžets nav zināms (piemēram, tāpēc, ka tas ir atkarīgs no konkursu rezultātiem), norādiet budžeta aplēsi, arī pieņēmumus, kas izmantoti, lai budžeta aplēsi aprēķinātu[[2]](#footnote-2).

4.2. Ja pasākums tiek finansēts no nodevas, precizējiet, vai

(a) nodeva ir noteikta ar likumu vai kādu citu leģislatīvu aktu; ja atbilde ir apstiprinoša, norādiet tiesību aktu, tā numuru un pieņemšanas un spēkā stāšanās datumu, kā arī interneta saiti uz tiesību aktu;

(b) nodevu vienlīdz piemēro gan vietējiem, gan importētiem produktiem;

(c) paziņotais pasākums būs vienlīdz izdevīgs gan attiecībā uz vietējiem, gan importētiem produktiem;

(d) nodeva pasākumu finansē pilnībā vai tikai daļēji. Ja nodeva pasākumu finansē tikai daļēji, norāda citus pasākuma finansējuma avotus un to attiecīgo proporciju;

(e) ar nodevu, ar ko paziņoto pasākumu finansē, finansē arī citus atbalsta pasākumus. Ja jā, norādiet, kādi citi atbalsta pasākumi tiek finansēti ar attiecīgo nodevu.

B sadaļa. Atbalsta shēmas saderības novērtējums

1. Pozitīvs nosacījums: atbalstam ir jāveicina saimnieciskās darbības attīstība

1.1. Ieguldījums saimnieciskās darbības attīstībā

*Lai sniegtu šajā sadaļā prasīto informāciju, sk.* CEEAG *3.1.1. iedaļu (23.–25. punktu), 4.9.1. un 4.9.2. iedaļu.*

5. Līguma par Eiropas Savienības darbību (turpmāk “Līgums”) 107. panta 3. punkta c) apakšpunkts nosaka, ka Komisija par saderīgu var atzīt “atbalstu, kas veicina konkrētu saimniecisko darbību vai konkrētu tautsaimniecības jomu attīstību, ja šādam atbalstam nav tāds nelabvēlīgs iespaids uz tirdzniecības apstākļiem, kas ir pretrunā kopīgām interesēm”. Tas nozīmē, ka saskaņā ar šo Līguma noteikumu saderīgam atbalstam ir jāveicina konkrētas saimnieciskās darbības attīstība.

Lai varētu novērtēt atbilstību *CEEAG* 23. punktam, norādiet, kādas saimnieciskās darbības ar atbalstu tiks veicinātas, kā arī to, kā tiek atbalstīta minēto darbību attīstība.

6. Lai varētu novērtēt atbilstību *CEEAG* 25. punktam, aprakstiet, vai un kā atbalsts dos “ieguldījumu Savienības klimata rīcībpolitikas, vides rīcībpolitikas un enerģētikas rīcībpolitikas mērķu sasniegšanā”, un, konkrētāk, kādi ir “paredzamie atbalsta sniegtie labumi, proti, tā būtiskais ieguldījums vides aizsardzībā, arī klimata pārmaiņu mīkstināšanā jeb klimatmitigācijā, vai iekšējā enerģijas tirgus efektīvā darbībā”.

7. Turklāt norādiet, kādā mērā atbalsts ir saistīts ar *CEEAG* 371. un 372. punktā aprakstītajām rīcībpolitikām.

8. Sniedziet informāciju par to, kāds ir atbalsta pasākumu tvērums un atbalstītās darbības, kā noteikts *CEEAG* 376. punktā. To darot, turklāt

(a) pārliecinieties, ka projekts attiecas uz energoinfrastruktūru, kas definēta *CEEAG* 19. punkta 36) apakšpunktā;

(b) pārliecinieties, ka projekts neattiecas uz mērķorientētu infrastruktūru un/vai citu energoinfrastruktūru, kas apvienota ar ražošanas un/vai patēriņa darbībām;

(c) norādiet, kāda veida izmaksas tiks atbalstītas ar pasākumu — investīciju vai pamatdarbības izmaksas;

(d) ja pasākums segs pamatdarbības izmaksas, pierādiet, ka šīs izmaksas nevar atgūt no tīkla lietotājiem un ka tās nav saistītas ar neatgūstamām izmaksām, un ka pamatdarbības atbalsts rada izmaiņas rīcībā, kas dod iespēju sasniegt piegādes drošības vai vides aizsardzības mērķus.

1.2. Stimulējoša ietekme

*Lai sniegtu šajā sadaļā prasīto informāciju, sk.* CEEAG *3.1.2. iedaļu (26.–32. punktu).*

9. Uzskatīt, ka atbalsts veicina saimniecisku darbību, var tikai tad, ja tam ir stimulējoša ietekme. Lai varētu novērtēt atbilstību *CEEAG* 26. punktam, norādiet, kā pasākumi atbalsta saņēmēju rosina mainīt *“uzvedību, iesaistīties papildu saimnieciskā darbībā vai videi nekaitīgākā saimnieciskā darbībā, ko atbalsta saņēmējs nedarītu, ja nebūtu atbalsta, vai darītu to ierobežotā vai atšķirīgā veidā”*.

10. Lai varētu novērtēt atbilstību *CEEAG* 27. punktam, sniedziet informāciju, kas apstiprina, ka atbalsts neatbalsta tādas darbības izmaksas, kuras atbalsta saņēmējs veiktu jebkurā gadījumā, un nekompensē saimnieciskās darbības parasto uzņēmējdarbības risku[[3]](#footnote-3).

11. Lai pierādītu stimulējošu ietekmi, *CEEAG* 28. punkts prasa identificēt faktisko scenāriju un ticamo hipotētisko scenāriju bez atbalsta. Attiecībā uz atbalstu energoinfrastruktūrai, kā paskaidrots 52. punktā, par hipotētisko scenāriju uzskata situāciju, kurā projekts netiktu īstenots.

(a) Sniedziet visaptverošu faktiskā scenārija aprakstu. Ja shēmas aptver dažādus atsauces projektus[[4]](#footnote-4), sniedziet katra atsauces projekta faktiskā scenārija aprakstu.

(b) Ja pasākums nav atbalsta shēma, pievienojiet šai paziņojuma veidlapai oficiālus valdes dokumentus, riska novērtējumus, finanšu pārskatus, iekšējos uzņēmējdarbības plānus, ekspertu atzinumus un citus pētījumus, kas saistīti ar novērtējamo projektu, dokumentus, kuros ir informācija par pieprasījuma, izmaksu vai finanšu prognozēm, dokumentus, kuri iesniegti investīciju komitejai, un dokumentus, kuros analizēti investīciju/darbības scenāriji, vai dokumentus, kuri iesniegti finanšu iestādēm, kā noteikts *CEEAG* 28. punkta 39. zemsvītras piezīmē.

Ņemiet vērā, ka šiem dokumentiem jābūt no tā paša perioda, kad notikusi lēmumu pieņemšana par investīciju/darbību.

Ja šādi dokumenti ir pievienoti paziņojuma veidlapai, tālāk sniedziet šo dokumentu sarakstu, norādot autoru, to sagatavošanas datumu un kontekstu, kurā tie izmantoti.

12. Lai pierādītu atbilstību *CEEAG* 29. un 31. punktam,

(a) apstipriniet, ka projekta vai darbības darbi nav sākti, pirms atbalsta saņēmējs valsts iestādēm iesniedzis rakstisku atbalsta pieteikumu,

*VAI*

(b) attiecībā uz projektiem, kas sākti pirms atbalsta pieteikuma iesniegšanas, pierādiet, ka uz projektu attiecas kāds no *CEEAG* 31. punktā minētajiem izņēmuma gadījumiem (a), b) vai c) apakšpunkts).

13. Lai pierādītu atbilstību *CEEAG* 30. punktam, apstipriniet, ka atbalsta pieteikumā ir norādīts vismaz pieteikuma iesniedzēja vārds un uzvārds, projekta vai darbības apraksts, arī tā vieta, un tā īstenošanai nepieciešamā atbalsta summa.

14. Lai pierādītu atbilstību *CEEAG* 32. punktam, norādiet, vai paziņotajiem pasākumiem ir piemērojami Savienības standarti[[5]](#footnote-5), obligāti valsts standarti, kas ir stingrāki vai vērienīgāki par atbilstošajiem Savienības standartiem, vai obligāti valsts standarti, kas pieņemti tāpēc, ka Savienības standartu nav. Šajā sakarā sniedziet informāciju, kas pierāda stimulējošo ietekmi.

15. Gadījumos, kad attiecīgais Savienības standarts jau ir pieņemts, bet vēl nav spēkā, pierādiet, ka atbalstam ir stimulējoša ietekme tāpēc, ka tas stimulē investīciju veikšanu un pabeigšanu vismaz 18 mēnešus pirms standarta stāšanās spēkā.

1.3. Nav pārkāpts neviens relevants Savienības tiesību akta noteikums

*Lai sniegtu šajā sadaļā prasīto informāciju, sk.* CEEAG *3.1.3. iedaļu (33. punktu).*

16. Sniedziet informāciju, kas apstiprina atbilstību relevantajiem ES tiesību aktu noteikumiem, saskaņā ar *CEEAG* 33. punktu.

17. Ja pasākumu finansēšanai izmanto nodevu, precizējiet, vai ir jānovērtē atbilstība Līguma 30. un 110. pantam. Ja atbilde ir apstiprinoša, pierādiet, ka pasākums atbilst Līguma 30. un 110. panta noteikumiem.Šajā sakarā, ja paziņotais pasākums tiek finansēts no nodevas, var atsaukties uz informāciju, kas iesniegta saskaņā ar 4.2. punkta.

2. Negatīvs nosacījums: atbalsta pasākums nevar radīt tādu nepamatotu nelabvēlīgu iespaidu uz tirdzniecības apstākļiem, kas ir pretrunā kopīgām interesēm

2.1. Konkurences un tirdzniecības izkropļojumu minimalizēšana

2.1.1. Valsts atbalsta intervences nepieciešamība un piemērotība

*Lai sniegtu šajā sadaļā prasīto informāciju, sk.* CEEAG *4.9.3.1. iedaļu (379. un 380. punktu).*

18. *CEEAG* 379. punkts nosaka, ka attiecībā uz energoinfrastruktūru tirgus nepilnības parasti risina/finansē, izmantojot obligātus lietotāju tarifus, uz kuriem attiecas regulējums. Tomēr, kā minēts *CEEAG* 380. punktā, tas ne vienmēr tā ir. Paskaidrojiet, cik lielā mērā pasākums novērš tirgus nepilnības, kuras nevar novērst, izmantojot obligātus lietotāju tarifus.

19. Lai pierādītu valsts atbalsta nepieciešamību un piemērotību, precizējiet, kuras situācijas kontekstā paziņotais projekts ir jānovērtē:

(a) paziņotais projekts ir kopīgu interešu projekts, kas definēts Regulas (ES) Nr. 347/2013 2. panta 4) punktā, un uz to pilnībā attiecas iekšējā enerģijas tirgus tiesību akti. Šajā situācijā Komisija uzskata, ka pastāv tirgus nepilnību prezumpcija. Dalībvalstij valsts atbalsta nepieciešamība un piemērotība papildus jāpamato nav;

(b) paziņotais projekts nav kopīgu interešu projekts, kas definēts iepriekš norādītajā aktā, vai tas ir kopīgu interešu projekts, bet iekšējā enerģijas tirgus tiesību akti uz to daļēji vai nemaz neattiecas;

(c) projekts nav kopīgu interešu projekts, un tas ir starp Savienību un trešo valsti.

20. Ja uz paziņoto projektu attiecas 19. punkta b) apakšpunktā minētā situācija, tad, lai pamatotu pasākuma nepieciešamību un piemērotību, paskaidrojiet, kādā mērā

* tirgus nepilnību dēļ nepieciešamās infrastruktūras nodrošinājums nav optimāls;
* infrastruktūra ir atvērta trešo personu piekļuvei un uz to attiecas tarifu regulējums;
* projekts veicina piegādes drošību Savienībā vai Savienības klimatneitralitātes mērķu sasniegšanu.

21. Ja uz projektu attiecas 19. punkta c) apakšpunktā minētā situācija, paskaidrojiet, vai i) attiecībā uz infrastruktūras daļu, kas atrodas Savienības teritorijā, projekts ir uzbūvēts un tiek ekspluatēts saskaņā ar Savienības tiesību aktiem, it sevišķi Direktīvu 2009/73/EK un Direktīvu (ES) 2019/944, un vai ii) attiecībā uz daļu, kas atrodas iesaistītā trešā valstī vai valstīs, projektā ir augsts regulatīvās saskaņotības līmenis un tas atbalsta Savienības vispārējos mērķus, it sevišķi mērķus nodrošināt

* labi funkcionējošu iekšējo enerģijas tirgu;
* enerģijas piegādes drošību, kuras pamatā būtu sadarbība un solidaritāte;
* energosistēmas virzību uz dekarbonizāciju saskaņā ar Parīzes nolīgumu un Savienības klimata mērķiem, kā arī it sevišķi
* oglekļa emisiju pārvirzes novēršanu.

2.1.2. Atbalsta samērīgums

*Lai sniegtu šajā sadaļā prasīto informāciju, sk.* CEEAG *51.–52. punktu un 381. punktu.*

22. Saskaņā ar *CEEAG* 51. punktu parastās neto papildu izmaksas var aplēst kā starpību starp faktiskā scenārija un hipotētiskā scenārija NPV visā projekta laikā vai (attiecīgā gadījumā) atsauces projekta laikā. Ja hipotētiskais scenārijs ir tas, ka projekts īstenots netiks (sk. *CEEAG* 52. punktu), faktiskā scenārija negatīvā NPV ir vienāda ar neto papildu izmaksām.

Šīs paziņojuma veidlapas pielikumā (izmantojot *Excel* datni, kurā redzamas visas formulas) sniedziet šādas ziņas.

(a) Lai varētu noteikt finansējuma deficītu[[6]](#footnote-6), attiecībā uz faktisko scenāriju iesniedziet skaitlisku aprēķinu par

1. visām galvenajām projekta izmaksām un ieņēmumiem,
2. aplēsto atbalsta saņēmēju vidējo svērto kapitāla cenu (*WACC*) turpmāko naudas plūsmu diskontēšanai,
3. faktiskā scenārija neto pašreizējo vērtību (NPV) visā projekta laikā.

(b) Šīs paziņojuma veidlapas pielikumā sniedziet detalizētu informāciju par pieņēmumiem, metodiku, pamatojumu un to avotiem, kas izmantoti katram faktiskā scenārija izmaksu un ieņēmumu kvantificēšanas aspektam (piemēram, norādiet pieņēmumus, kas izmantoti faktiskā scenārija izstrādei).

23. Kā nosaka *CEEAG* 53. punkts, ja runa ir par individuālu atbalstu vai shēmu, kas dod labumu sevišķi ierobežotam skaitam atbalsta saņēmēju, dalībvalstij jāiesniedz apliecinoši pierādījumi detalizētā projekta uzņēmējdarbības plāna līmenī.

Atbalsta shēmu gadījumā dalībvalstij jāiesniedz apliecinošie pierādījumi uz vienu vai vairāku atsauces projektu pamata.

24. Lai Komisija varētu verificēt, ka atbalsta summa nepārsniedz minimumu, kas nepieciešams, lai atbalstāmais projekts būtu pietiekami rentabls[[7]](#footnote-7), sniedziet šādas ziņas:

(a) iekšējais atdeves koeficients (IAK), kas atbilst nozarei vai uzņēmumam specifiskajiem kritērijiem vai robežlikmei, vai

(b) parastie atdeves koeficienti, ko saņēmējs prasa citos līdzīgos investīciju projektos, tā kapitāla izmaksas kopumā, vai

(c) attiecīgajā nozarē parasti novērotie atdeves koeficienti, vai

(d) jebkāda cita informācija, kas pamato, ka atbalsta summa nepārsniedz minimumu, kas nepieciešams, lai atbalstāmais projekts būtu pietiekami rentabls.

25. Kā norādīts *CEEAG* 381. punktā, ja atbalsts ir tuvu atļautajam maksimālajam apjomam un pastāv “negaidītas papildu peļņas” (virspeļņas) risks, var būt nepieciešams uzraudzības un atgūšanas mehānisms, vienlaikus saglabājot stimulus saņēmējiem samazināt savas izmaksas un laika gaitā savu uzņēmējdarbību attīstīt efektīvāk. Paskaidrojiet, vai uzraudzības un atgūšanas mehānisms ir ieviests. Ja ne, paskaidrojiet, kāpēc ne.

2.1.3. Kumulācija

*Lai sniegtu šajā sadaļā prasīto informāciju, sk.* CEEAG *56.–57. iedaļu.*

26. Ciktāl tas nav jau paredzēts vispārīgās informācijas veidlapas 7.4. sadaļā (I daļa) un lai varētu verificēt atbilstību *CEEAG* 56. punktam, precizējiet, vai atbalstu saskaņā ar paziņotajiem pasākumiem var piešķirt vienlaikus saskaņā ar vairākām atbalsta shēmām vai kumulēt ar *ad hoc* vai *de minimis* atbalstu attiecībā uz tām pašām attiecināmajām izmaksām. Ja tā ir, sniedziet sīkāku informāciju par šīm atbalsta shēmām, *ad hoc* atbalstu vai *de minimis* atbalstu un to, kā atbalsts tiks kumulēts. Ņemiet vērā, ka var būt lietderīgi atsaukties uz iepriekš sniegto kvantifikāciju.

27. Ja atbalsts tiek piešķirts vienlaikus saskaņā ar vairākām atbalsta shēmām vai kumulēts ar *ad hoc* vai *de minimis* atbalstu par tām pašām attiecināmajām izmaksām, pamatojiet, kāpēc projektam vai darbībai saskaņā ar paziņotajiem pasākumiem piešķirtā atbalsta kopsumma ne noved pie pārmērīgas kompensācijas, ne pārsniedz maksimālo atbalsta summu, kas atļauta saskaņā ar *CEEAG* 51. un 381. punktu. Attiecībā uz katru pasākumu, ar kuru atbalstu, kas piešķirts saskaņā ar paziņotajiem atbalsta pasākumiem, var kumulēt, norādiet, kādu metodi izmanto, lai nodrošinātu atbilstību *CEEAG* 56. punktā izklāstītajiem nosacījumiem.

28. Ja atbalsts, kas piešķirts saskaņā ar paziņotajiem pasākumiem, saskaņā ar *CEEAG* 57. punktu tiek apvienots ar centralizēti pārvaldītu Savienības finansējumu[[8]](#footnote-8), pamatojiet, kāpēc publiskā finansējuma kopsumma, kas piešķirta attiecībā uz tām pašām attiecināmajām izmaksām, nenoved pie pārmērīgas kompensācijas.

2.1.4. Pārredzamība

*Lai sniegtu šajā sadaļā prasīto informāciju, sk.* CEEAG *3.2.1.4. iedaļu (58.–62. punktu).*

29. Apstipriniet, ka dalībvalsts ievēros *CEEAG* 58.–61. punktā paredzētās pārredzamības prasības.

30. Norādiet interneta saiti, kurā tiks publicēts apstiprinātās atbalsta shēmas vai individuālā atbalsta piešķiršanas lēmuma un tā īstenošanas noteikumu pilns teksts un informācija par katru individuālo atbalstu, kas piešķirts *ad hoc* vai saskaņā ar atbalsta shēmu, kura apstiprināta, balstoties uz *CEEAG*, un kas pārsniedz 100 000 EUR.

2.2. Izvairīšanās no nepamatotas negatīvas atbalsta ietekmes uz konkurenci un tirdzniecību, kā arī balansēšana

*Lai sniegtu šajā sadaļā prasīto informāciju, sk.* CEEAG *4.9.4. iedaļu (382. un nākamos punktus).*

31. Ja paziņotais projekts ir pilnīgi vai daļēji atbrīvots no iekšējā enerģijas tirgus tiesību aktu piemērošanas, paskaidrojiet,

* kādā mērā atbalstītā infrastruktūra ir atvērta trešo personu piekļuvei,
* kādā mērā lietotājiem var būt piekļūstama alternatīva infrastruktūra, ja tāda ir,
* kādā mērā projekts varētu novest pie privāto investīciju izstumšanas,
* kāda ir saņēmēju konkurētspēja gan infrastruktūras darbības ziņā, gan attiecīgajos ar infrastruktūru transportēto preču produktu tirgos.

32. Ja paziņotais projekts ir dabasgāzes infrastruktūras projekts, sniedziet informāciju, kā paziņotais projekts izpildīs šādus nosacījumus:

* infrastruktūra ir gatava ūdeņraža izmantošanai un palielina atjaunīgo gāzu izmantojumu, vai —alternatīvi — iemesls, kāpēc projektu nav iespējams izstrādāt tā, lai tas būtu gatavs ūdeņraža izmantošanai, un kāpēc projekts nerada dabasgāzes izmantojuma iesīkstes efektu;
* kā investīcija palīdz sasniegt Savienības 2030. gadam noteiktos klimata mērķrādītājus un 2050. gadam noteikto klimatneitralitātes mērķrādītāju.

33. Ja paziņotais projekts ir kopīgu interešu projekts vai savstarpēju interešu projekts, uz kuru neattiecas iekšējā tirgus tiesību akti, paskaidrojiet, kāda būs projekta ietekme uz saistīto pakalpojumu tirgiem, kā arī uz citiem pakalpojumu tirgiem.

C sadaļa. Izvērtēšana

*Lai sniegtu šajā sadaļā prasīto informāciju, sk.* CEEAG *76. punkta a) apakšpunktu un 5. sadaļu(455.–463. punktu).*

34. Ja paziņotie pasākumi pārsniedz *CEEAG* 456. punktā noteiktās budžeta/izdevumu sliekšņvērtības, paskaidrojiet, kāpēc, jūsuprāt, būtu piemērojams *CEEAG* 457. punktā paredzētais izņēmums, vai šai paziņojuma veidlapai pievienojiet pielikumu, kurā iekļauts izvērtēšanas plāna projekts, kas aptver *CEEAG* 458. punktā minēto tvērumu[[9]](#footnote-9).

35. Ja ir iesniegts izvērtēšanas plāna projekts,

(a) tālāk sniedziet pielikumā iekļautā izvērtēšanas plāna projekta kopsavilkumu;

(b) apstipriniet, ka tiks ievērots *CEEAG* 460. punkts;

(c) norādiet datumu un interneta saiti, kurā izvērtēšanas plāns būs publiski pieejams.

36. Lai varētu verificēt atbilstību *CEEAG* 459. punkta b) apakšpunktam, ja atbalsta shēmai pašlaik netiek veikts *ex post* izvērtējums un tās ilgums pārsniedz trīs gadus, apstipriniet, ka 30 darbdienu laikā pēc būtiskām izmaiņām, kas shēmas budžetu palielinātu līdz vairāk nekā 150 miljoniem EUR kādā gadā vai 750 miljoniem EUR visā shēmas darbības laikā, paziņosit izvērtēšanas plāna projektu.

37. Lai varētu verificēt atbilstību *CEEAG* 459. punkta c) apakšpunktam, ja atbalsta shēmai pašlaik netiek veikts *ex post* izvērtējums, tālāk norādiet apņemšanos, ka dalībvalsts paziņos izvērtēšanas plāna projektu 30 darbdienu laikā pēc tam, kad oficiālajos pārskatos būs ierakstīti izdevumi, kas iepriekšējā gadā pārsnieguši 150 miljonus EUR.

38. Lai varētu verificēt atbilstību *CEEAG* 461. punktam,

(a) precizējiet, vai neatkarīgais eksperts jau ir izraudzīts vai tiks izraudzīts nākotnē;

(b) sniedziet informāciju par eksperta izraudzīšanās procedūru;

(c) pamatojiet, kā eksperts ir neatkarīgs no piešķīrējas iestādes.

39. Lai varētu verificēt atbilstību *CEEAG* 461. punktam,

(a) norādiet ierosinātos starpposma un galīgā izvērtējuma ziņojuma iesniegšanas termiņus. Ņemiet vērā, ka saskaņā ar *CEEAG* 463. punktu galīgais izvērtējuma ziņojums Komisijai jāiesniedz laikus, lai tā varētu novērtēt atbalsta shēmas iespējamo pagarināšanu, un ne vēlāk kā 9 mēnešus pirms tās darbības beigām. Ņemiet vērā, ka minēto termiņu varētu saīsināt shēmām, kurām izvērtējuma prasība iestājas pēdējos 2 to īstenošanas gados;

(b) apstipriniet, ka starpposma un galīgais izvērtējuma ziņojums tiks publiskots. Norādiet datumu un interneta saiti, kurā šie ziņojumi būs publiski pieejami.

D sadaļa. Ziņošana un uzraudzība

*Lai sniegtu šajā sadaļā prasīto informāciju, sk.* CEEAG *6. iedaļu (464.–465. punktu).*

40. Apstipriniet, ka dalībvalsts izpildīs ziņošanas un uzraudzības prasības, kas noteiktas *CEEAG* 6. iedaļas 464. un 465. punktā.

1. Ņemiet vērā, ka atbalsta shēmas ilgums ir laikposms, kurā var pieteikties uz atbalstu un par to pieņemt lēmumu (ieskaitot laiku, kas valsts iestādēm vajadzīgs atbalsta pieteikumu apstiprināšanai). Šajā punktā minētais ilgums nav saistīts ar atbalsta shēmas ietvaros noslēgto līgumu ilgumu; tie var būt spēkā pēc pasākuma termiņa beigām. [↑](#footnote-ref-1)
2. Ņemiet vērā, ka izmaiņas faktiskajā vai aplēstajā budžetā var būt atbalsta izmaiņas, par kurām jāpaziņo no jauna. [↑](#footnote-ref-2)
3. Sk. Tiesas 2013. gada 13. jūnija spriedumu, *HGA* un citi / Komisija, no C-630/11 P līdz C-633/11 P, ECLI:EU:C:2013:387, 104. punkts. [↑](#footnote-ref-3)
4. Saskaņā ar *CEEAG* 19. panta 63) punktu “atsauces projekts” ir paraugprojekts, kas raksturo vidusmēra projektu atbalsta shēmas atbalsttiesīgo atbalsta saņēmēju kategorijā. [↑](#footnote-ref-4)
5. Saskaņā ar *CEEAG* 19. punkta 89) apakšpunktu “Savienības standarts” ir

   *“obligāts Savienības standarts, ar ko nosaka līmeņus, kādi vides jomā jāsasniedz atsevišķiem uzņēmumiem, izņemot standartus vai mērķrādītājus, kas noteikti Savienības līmenī un ir saistoši dalībvalstīm, bet ne atsevišķiem uzņēmumiem;*

   *pienākums izmantot labākos pieejamos tehniskos paņēmienus (LPTP), kā noteikts Direktīvā 2010/75/ES, un nodrošināt, lai emisiju līmeņi nepārsniegtu tos, kas tiktu sasniegti, piemērojot LPTP; ja emisiju līmeņi, kas saistīti ar LPTP, ir noteikti īstenošanas aktos, kuri pieņemti saskaņā ar Direktīvu 2010/75/ES vai citām piemērojamām direktīvām, šie līmeņi ir piemērojami attiecībā uz šo pamatnostādņu tvērumu; ja šie līmeņi ir izteikti kā diapazons, piemēro robežvērtību, attiecībā uz kuru attiecīgajam uzņēmumam LPTP tiek noteikti vispirms”.* [↑](#footnote-ref-5)
6. *CEEAG* 51. punkts nosaka: “Parastās neto papildu izmaksas var aplēst kā starpību starp NPV par faktisko scenāriju un hipotētisko scenāriju visā atsauces projekta laikā.” [↑](#footnote-ref-6)
7. Ņemiet vērā *CEEAG* 46. zemsvītras piezīmi: “Visas saistītās paredzamās izmaksas un labumi jāņem vērā par visu projekta laiku.” [↑](#footnote-ref-7)
8. Centralizēti pārvaldīts Savienības finansējums ir Savienības finansējums, ko centralizēti pārvalda Eiropas Savienības iestādes, aģentūras, kopuzņēmumi vai citas struktūras un kas nav tiešā vai netiešā dalībvalsts kontrolē. [↑](#footnote-ref-8)
9. Papildinformācijas lapas veidne izvērtēšanas plāna paziņošanai (III.8. daļa) ir piekļūstama šeit: <https://competition-policy.ec.europa.eu/state-aid/legislation/forms-notifications-and-reporting_en#evaluation-plan>. [↑](#footnote-ref-9)